Document ID: 32008D0941

KOMISJONI OTSUS,
8. detsember 2008,
nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta
(teatavaks tehtud numbri K(2008) 7803 all)
(EMPs kohaldatav tekst)
(2008/941/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turule viia taimekaitsevahendeid, mis sisaldavad kõnealuse direktiivi I lisas loetlemata toimeaineid ja mis on juba turul kaks aastat pärast teatavakstegemise kuupäeva, samal ajal kui neid toimeaineid uuritakse järk-järgult tööprogrammi raames.
(2)
Komisjoni määrustes (EÜ) nr 1112/2002 (2) ja (EÜ) nr 2229/2004 (3) on sätestatud direktiivi 91/414/EMÜ artikli 8 lõikes 2 osutatud tööprogrammi neljanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Käesoleva otsuse lisasse kantud toimeained kuuluvad kõnealusesse loetelusse.
(3)
Kooskõlas määruse (EÜ) nr 2229/2004 artikliga 24e võtsid asjaomased teavitajad enne kahe kuu möödumist hindamisaruande projekti kättesaamisest vabatahtlikult tagasi oma toetuse toimeainete kandmisele nimetatud loetelusse.
(4)
Komisjon tutvus hindamisaruande projekti, referentliikmesriikide soovituste ja teiste liikmesriikide märkustega ning jõudis järeldusele, et artikleid 24b ja 24f ei kohaldata. Sellest tulenevalt kohaldatakse artiklit 24e.
(5)
Käesoleva otsuse lisas loetletud toimeaineid ei kanta seetõttu direktiivi 91/414/EMÜ I lisasse.
(6)
Kuna otsus jätta toimeained lisasse kandmata ei toetu kindlatele tõenditele kahjuliku mõju olemasolu kohta, nagu on sätestatud määruse (EÜ) nr 2229/2004 VII lisas, on liikmesriikidel vastavalt määruse (EÜ) nr 2229/2004 artikli 25 lõikele 3 õigus otsustada, et kasutusload kehtivad kuni 31. detsembrini 2010.
(7)
Liikmesriigi antud ajapikendus loetletud toimeaineid sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks ei tohiks olla pikem kui 12 kuud, et võimaldada olemasolevate varude ärakasutamine ühe järgmise kasvuperioodi jooksul.
(8)
Käesolev otsus ei välista uue taotluse esitamist kooskõlas direktiivi 91/414/EMÜ artikli 6 lõikega 2 ja komisjoni 17. jaanuari 2008. aasta määrusega (EÜ) nr 33/2008 (millega on ette nähtud nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (4) vastavalt selle määruse artiklites 13-22 sätestatud kiirendatud menetlusele.
(9)
Määruse (EÜ) nr 33/2008 artiklites 13-22 on sellise uue taotluse esitamiseks ette nähtud kiirendatud menetlus. Selle menetluse raames võivad teavitajad, kelle toimeaineid ei ole lisasse kantud taotluse tagasivõtmise tõttu, esitada uue taotluse kooskõlas määruses (EÜ) nr 33/2008 sätestatud kiirendatud menetlusega. See menetlus võimaldab teavitajatel piirduda täiendavate andmete esitamisega konkreetsete asjaolude kohta, mille osas riskihindamise käigus tuvastati täiendava teabe vajadus. Vajalikud täiendavad andmed on loetletud teavitajale edastatud hindamisaruande projektis.
(10)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas loetletud toimeaineid ei kanta toimeainena direktiivi 91/414/EMÜ I lisasse.
Artikkel 2
Liikmesriigid tunnistavad lisas loetletud ühte või mitut toimeainet sisaldavate taimekaitsevahendite kasutusload kehtetuks hiljemalt alates 31. detsembrist 2010.
Artikkel 3
Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab lõppema hiljemalt 31. detsembril 2011.
Artikkel 4
Käesolev otsus on adresseeritud liikmesriikidele.
Brüssel, 8. detsember 2008

Labels: 3
1
6